Predkladacia správa

Dňa 20. decembra 2006 bolo prijaté nariadenie Európskeho parlamentu a Rady (ES) č. 1931/2006 z 20. decembra 2006, ktorým sa ustanovujú pravidlá malého pohraničného styku na vonkajších pozemných hraniciach členských štátov a ktorým sa menia a dopĺňajú ustanovenia Schengenského dohovoru. Spoločenstvo v ňom ustanovilo kritériá a podmienky, ktoré sa majú dodržiavať pri uľahčovaní prekračovania vonkajšej pozemnej hranice obyvateľmi pohraničnej oblasti krajín mimo EÚ v rámci malého pohraničného styku. Takéto kritériá a podmienky by mali na jednej strane zabezpečiť rovnováhu medzi uľahčením prekračovania hraníc v dobrej viere obyvateľom pohraničnej oblasti, ktorí majú oprávnené dôvody na časté prekračovanie vonkajšej pozemnej hranice a na strane druhej strane potrebu zabrániť nelegálnemu prisťahovalectvu a potenciálnemu ohrozeniu bezpečnosti vyvolanému trestnou činnosťou.
Predkladaný návrh Zmluvy medzi Slovenskou republikou a Ukrajinou o malom pohraničnom styku (ďalej len „zmluva“) vychádza zo smernice na expertné rokovania, ktorú schválila vláda Slovenskej republiky uznesením č. 934/2007 zo dňa 24. októbra 2007. Na dvoch kolách expertných rokovaní, ktoré sa konali 5. – 6. 11. 2007 a 19. – 20. 12. 2007 v Bratislave sa obe delegácie zhodli na všetkých ustanoveniach predkladaného návrhu zmluvy. 
Zmluva bude upravovať podmienky vstupu obyvateľov pohraničnej oblasti na územie druhej zmluvnej strany, ako aj dĺžku pobytu v pohraničnej oblasti, ktorá je ustanovená pre každý neprerušený pobyt najviac na 30 dní, avšak celková dĺžka pobytu na území druhej zmluvnej strany je najviac 90 dní v rámci 180 dní. Okrem toho bude zmluva stanovovať miesta na prekračovanie spoločnej štátnej hranice v rámci režimu malého pohraničného styku, povinnosti žiadateľov o udelenie povolenia na malý pohraničný styk, orgány príslušné na prijímanie žiadostí, ako aj orgány vydávajúce povolenie na malý pohraničný styk. Obsahom zmluvy sú i sankcie za porušenie režimu malého pohraničného styku, pričom v takomto prípade sú príslušné orgány oprávnené zrušiť a odňať povolenie na malý pohraničný styk a uložiť jeho držiteľovi sankcie v súlade s vnútroštátnymi právnymi predpismi. Doklady na malý pohraničný styk, vydané orgánmi Slovenskej republiky obyvateľom pohraničnej oblasti Ukrajiny podľa podmienok stanovených touto zmluvou, budú oprávňovať ich držiteľov na časté prekračovanie spoločnej štátnej hranice a pobyt v pohraničnej oblasti Slovenskej republiky. Doklad bude nahrádzať vízum Slovenskej republiky. Nakoľko občania členských štátov Európskej únie v súčasnosti nepodliehajú vízovej povinnosti, okrem platného cestovného dokladu nemajú pri vstupe na územie Ukrajiny povinnosť preukázať sa žiadnym ďalším povolením (vízom), ktoré by ich oprávňovalo na vstup a krátkodobý pobyt. Povolenie na malý pohraničný styk, vydávané orgánmi Ukrajiny osobám z pohraničnej oblasti Slovenskej republiky, bude za tejto situácie prínosom pre štátnych príslušníkov tretích krajín a osoby bez štátnej príslušnosti, majúcich pobyt v pohraničnej oblasti Slovenskej republiky a spĺňajúcich podmienky na jeho vydanie podľa tejto zmluvy. 

Predkladaný návrh zmluvy zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.

Vykonanie obvyklých formálnych úkonov súvisiacich s uzavretím zmluvy zabezpečí Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky a v súlade s platnými právnymi predpismi. 
Zmluva sa uzaviera na základe vyhlásenia Slovenskej republiky (ako aj Maďarskej republiky, Poľskej republiky a Rumunska) o ochote začať s Ukrajinou rokovať o malom pohraničnom styku. Vyhlásenie tvorí súčasť Dohody medzi Európskym spoločenstvom a Ukrajinou o zjednodušení postupu pri vydávaní víz uverejnenou v Ú. v. ES L 332, 18.12.2007, str. 68.  

Podľa čl. 13 ods.1 nariadenia Európskeho parlamentu a Rady (ES) č. 1931/2006 z 20. decembra 2006, ktorým sa ustanovujú pravidlá malého pohraničného styku na vonkajších pozemných hraniciach členských štátov a ktorým sa menia a dopĺňajú ustanovenia Schengenského dohovoru bude zmluva pred predložením Národnej rade SR na vyslovenie súhlasu prerokovaná s Komisiou EÚ z dôvodu posúdenia jej zlučiteľnosti s týmto nariadením. 

Zmluva je bilaterálnou medzinárodnou zmluvou prezidentskej povahy. Podľa článku 7 ods. 4 Ústavy Slovenskej republiky je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb - v článkoch 3 (Podmienky vstupu), 4 (Dĺžka pobytu v pohraničnej oblasti), 5 (Miesta na prekračovanie spoločnej štátnej hranice v rámci režimu malého pohraničného styku), 6 (Povolenie na malý pohraničný styk), 7 (Sankcie), 9 (Všeobecné ustanovenie) a podľa článku 7 ods. 5 Ústavy Slovenskej republiky je medzinárodnou zmluvou, na ktorej vykonanie nie je potrebný zákon a ktorá má prednosť pred zákonmi. Pred jej ratifikáciou sa vyžaduje súhlas Národnej rady Slovenskej republiky.